钦定古今图书集成/历象汇编/岁功典/第074卷 > 《国语》 > 单襄公论
## 钦定古今图书集成/历象汇编/岁功典/第074卷 > 《国语》 > 单襄公论

辰角见而雨毕，天根见而水涸，本见而草木节解，《驷》
见而陨霜，火见而清风戒寒。故先王之教曰：“雨毕而
除道，水涸而成梁，草木节解而备藏，陨霜而冬裘具。”

〈注〉辰角大辰，仓龙之角，星名也。见者，朝见东方，建戌之初，寒露节也。雨毕者，杀气日盛，雨气尽也。天根氐亢之间，涸，竭也，谓寒露之后五日，天根朝见，水潦尽竭也。《月令》仲秋水始涸，天根见乃尽竭本氐也。谓寒露之后十日，阳气尽，草木之枝节皆理解也。驷，天驷，房星也。陨，落也，谓建戌之中，霜始降，霜降之后，清风先至，所以戒人为寒备也。季秋农事毕收，孟冬则天子始裘，故九月可以具之。